钦定古今图书集成/明伦汇编/官常典/第520卷 > 粘葛奴申
## 钦定古今图书集成/明伦汇编/官常典/第520卷 > 粘葛奴申

按《金史》本传：“奴申由任子入官，或曰策论进士。天兴
初，倅开封府，以严干称。其年五月，擢为陈州防御使。
时兵戈抢攘，道路不通，奴申受命毅然策孤骑由间
道以往。陈自兵兴，军民皆避迁他郡，奴申为之择官
吏，明号令，完城郭，立庐舍，实仓廪，备器械。未几，聚流
亡数十万口，米一斛直白金四两。市肆喧哄，如汴之”
阛阓，京城危困之民，望而归者不绝，遂指以为东南
生路。明年，哀宗走归德，改陈州为金兴军，驰使褒谕，
以奴申为节度使。俄拜参知政事，行尚书省于陈。于
是奴申立五都尉以将其兵：建威来猪粪、虎威蒲察
合达，振武李顺儿、振威王义、果毅完颜某，凡招抚司
至者，皆使隶都尉司。是时，交战无虚日，州所屯军十
万有馀，奴申与官属谋曰：“大兵日至，而吾州粮有尽，
奈何？”乃减军所给月一斛，五斗者作一斛，又作八斗，
又作六斗，将领则不给，人心稍怨，故李顺儿、崔都尉
因而有异志，刘提控及完颜不如哥提控者预焉。奴
申知其谋，常以兵自防。及闻大元兵往朱仙镇市易，
奴申遣五都尉军各二百人，以李顺儿副都尉崔某
将之，袭项城寨。令孙镇抚者召顺儿议兵事，孙至其
家，顺儿已擐甲，孙欲观其刀，顺儿拔示之，孙色动，即
出门奔去，顺儿追杀之，乃上马，引兵二百人入省，说
军士曰：“行省克减军粮，汝辈欲饱食则从我，不欲则
从行省。”于是省中军士皆坐不起。奴申闻变，走后堂
追杀之。提控刘某知害，解其虎符以与顺儿，并杀其
子侄婿及乡人王都尉。顺儿令五都尉军皆甲，守街
曲，自称行省，署元帅。都尉以刘提控语不顺，斩之坐
中。明日，遂遣克石烈正之送款于汴。崔立乃遣其弟
倚就加顺儿淮阳军节度使，行省如故。未几，虎威都
尉蒲察合达与高元帅者尽杀顺儿之徒，举城走蔡
州。大兵觉，追及孙家林，老幼数十万少有脱者。初，奴
申闻崔立之变，遣人探其事情，而顺儿崔都尉亦密
令人结构崔立，适与奴申所遣者同往同还。顺儿惧
其谋泄，故发之益速。奴申亦知其谋，故遣袭项城，欲
因其行袭杀之，然已为所先。刘天起者，起于匹夫，初
甚庸鄙，汴京戒严，尝上书以干君相，愿暂假一职以
自效，每言战国兵法，平章白撒等信之，令景德寺监
造革车三千两。天兴元年，授都招抚使，佩金符。召见，
乞往陈州运粮，上从之，一时皆窃笑其侥幸。及至陈，
行军殊有方略，每出战数有功，陈人甚倚重之。顺儿
之变，天起偃蹇不从，为所杀。同时一唐括招抚者，亦
不屈而死。